Diari Oficial de la Generalitat Valenciana


Sumari del DOGV 9241, del 23-12-2021 (2021/12530)

RESOLUCIÓ de 20 de desembre de 2021, del síndic major, per la qual s'ordena publicar la instrucció relativa a la remissió telemàtica de convenis i de relacions anuals d'aquests formalitzats per les entitats del sector públic valencià.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9241

Data del DOGV
:   23-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12007


Data del document
:   20-12-2021

Organisme emissor
:   Sindicatura de Comptes

Tipus de document
:   Resolució

Descriptors 

:   * legislació
    * organització administrativa

RESOLUCIÓ de 20 de desembre de 2021, del síndic major, per la qual s'ordena publicar la instrucció relativa a la remissió telemàtica de convenis i de relacions anuals d'aquests formalitzats per les entitats del sector públic valencià. [2021/12914]  
El Consell de la Sindicatura de Comptes de la Comunitat Valenciana, en la reunió celebrada el dia 15 de març de 2021, va aprovar la instrucció relativa a la remissió telemàtica de convenis i de relacions anuals d'aquests formalitzats per les entitats del sector públic valencià, que s'ordena publicar en el DOGV i en el BOCV, una vegada adaptats els formularis de la seu electrònica a la nova regulació.  
  
València, 20 de desembre de 2021.- El síndic major: Vicent Cucarella Tormo.  
  
  
Acord de 15 de març de 2021, del Consell de la Sindicatura de Comptes de la Comunitat Valenciana, pel qual s'aprova la instrucció relativa a la remissió telemàtica de convenis i de relacions anuals d'aquests formalitzats per les entitats del sector públic valencià.  
  
  
Antecedents  
La Llei 40/2015, d'1 d'octubre, de règim jurídic del sector públic, conté en el capítol VI del seu títol preliminar una regulació detallada dels convenis i dels seus tipus, requisits de validesa i eficàcia, contingut i tràmits preceptius per a la seua subscripció, així com de l'extinció i efectes de la resolució (articles 47 a 53).  
En aquesta norma legal s'estableix l'obligació de les entitats del sector públic de remetre electrònicament al Tribunal de Comptes o òrgan extern de fiscalització de la comunitat autònoma, segons corresponga, aquells convenis els compromisos econòmics assumits dels quals superen els 600.000 euros.  
En el mateix sentit, han de comunicar-se les modificacions, pròrrogues o variacions de terminis, alteració dels imports dels compromisos econòmics assumits i l'extinció dels convenis esmentats.  
  
La llei també disposa que les previsions anteriorment indicades s'entendran sense perjudici de les facultats del Tribunal de Comptes o, si és el cas, dels corresponents òrgans de fiscalització externs de les comunitats autònomes, per a reclamar les dades, documents i antecedents que estime pertinents en relació amb els convenis de qualsevol naturalesa i quantia.  
Per a acomplir aquestes exigències legals, el Consell de la Sindicatura de Comptes, per mitjà de l'Acord de 7 de desembre de 2016, va aprovar la instrucció relativa a la tramesa telemàtica de convenis i de les relacions anuals dels convenis subscrits per les entitats del sector públic valencià (DOGV 7936, 14.12.2016).  
Des que es va publicar aquesta instrucció fins hui, s'han produït algunes novetats que aconsellen adaptar-la a la realitat actual. En aquest sentit, cal destacar, en primer lloc, la reforma que ha experimentat la Llei 6/1985, d'11 de maig, de la Generalitat, de Sindicatura de Comptes, en virtut de la Llei 16/2017, de 10 de novembre, de la Generalitat (DOGV 8169, 14.11.2017). En segon lloc, cal assenyalar que la Sindicatura té accés a la informació del Registre de Convenis de la Generalitat, la qual cosa permet adoptar mesures que procuren la deguda simplificació, eficiència i coordinació administrativa. Finalment, s'ha de fer referència al nou reglament de règim interior de la Sindicatura de Comptes, de 23 de maig de 2018 (DOGV 8308, 01.06.2018), en l'article 2 del qual es regula l'inventari d'ens subjectes a rendició de comptes (INVENS).  
  
En conseqüència, el Consell de la Sindicatura de Comptes, en la reunió de data 15 de març de 2021, ha acordat aprovar una nova instrucció relativa a la remissió telemàtica de convenis i de relacions anuals dels convenis subscrits per les entitats del sector públic valencià.  
  
Article 1. Objecte  
Aquesta instrucció té per objecte regular la remissió telemàtica pels ens del sector públic valencià de la informació i documentació següent:  
  
a) Els convenis formalitzats els compromisos econòmics assumits dels quals superen els 600.000 euros.  
b) Les modificacions, pròrrogues o variacions de terminis, les alteracions dels imports dels compromisos econòmics assumits i les extincions que es produïsquen en els convenis que hagen sigut remesos a la Sindicatura de Comptes.  
c) Relacions certificades comprensives de tots els convenis formalitzats en l'exercici precedent, qualsevol que en siga l'import, o, si és el cas, les certificacions negatives de no haver-se formalitzat.  
  
Article 2. Àmbit d'aplicació  
1. Formen part del sector públic valencià, als efectes d'aquesta instrucció, les entitats que s'especifiquen en l'article 2.U de la Llei 6/1985, d'11 de maig, de Sindicatura de Comptes.  
2. A aquest efecte, els ens del sector públic valencià poden ser de nivell local, autonòmic o multinivell, segons apareguen classificats en l'inventari d'ens subjectes a rendició de comptes (INVENS):  
www.sindicom.gva.es/inventari-dens-subjectes-a-rendicio-de-comptes-invens  
www.sindicom.gva.es/inventario-de-entes-sujetos-a-rendicion-de-cuentas  
3. La informació relativa als convenis de les Corts Valencianes es facilitarà a la Sindicatura de Comptes d'acord amb el que es disposa en l'article 6, apartat 2, de la Llei 6/1985, d'11 d'abril, de Sindicatura de Comptes.  
  
Article 3. Drets i garanties  
L'aplicació de la instrucció es realitzarà amb sotmetiment a les disposicions que conté la Llei orgànica 3/2018, de 5 de desembre, de Protecció de Dades Personals i Garantia dels Drets Digitals, i a la resta de normes específiques que regulen la propietat intel·lectual i el tractament electrònic de la informació.  
  
Article 4. Remissió telemàtica d'informació pels ens del sector públic valencià de nivell autonòmic o multinivell, segons l'INVENS  
Els ens del sector públic autonòmic o multinivell de la Comunitat Valenciana remetran telemàticament la informació i documentació previstes en els articles 6, 7 i 8 d'aquesta instrucció a través de l'aplicació informàtica que figura en la seu electrònica de la Sindicatura de Comptes de la Comunitat Valenciana:  
https://www.sindicom.gva.es/seu-electronica2  
  
Article 5. Remissió telemàtica d'informació pels ens del sector públic valencià de nivell local, segons l'INVENS  
1. Els ens del sector públic local de la Comunitat Valenciana remetran la informació i documentació requerida en els articles 6, 7 i 8 d'aquesta instrucció per procediment telemàtic, a través de la Plataforma de Rendició de Comptes de les Entitats Locals:  
www.rendiciondecuentas.es  
2. Aquesta remissió s'ajustarà a les disposicions de la instrucció relativa a la remissió telemàtica al Tribunal de Comptes de convenis i de relacions anuals dels convenis subscrits per les entitats del sector públic local, aprovada pel Ple d'aquesta institució amb data 24 de novembre de 2016 (BOE 295, 07.12.2016).  
  
Article 6. Documentació que cal enviar al llarg de l'exercici  
1. La remissió dels convenis en què els compromisos econòmics assumits superen els 600.000 euros es realitzarà dins dels tres mesos següents a la seua formalització, amb l'aportació de còpia certificada del document a través del qual s'haja subscrit el conveni, així com la preceptiva memòria justificativa. Així mateix, es comunicaran les dades bàsiques del conveni que se sol·liciten en les aplicacions informàtiques a què es refereixen els articles 4 i 5 d'aquesta instrucció.  
2. La comunicació de les modificacions, pròrrogues o variacions de terminis, l'alteració dels imports dels compromisos econòmics assumits i l'extinció dels convenis anteriorment indicats s'efectuarà dins dels tres mesos següents a la data en què es formalitzen. La comunicació d'aquestes incidències es realitzarà aportant les dades bàsiques que s'indiquen en les aplicacions informàtiques a què es refereixen els articles 4 i 5 d'aquesta instrucció, i es remetran els corresponents documents d'aprovació i, si és el cas, de formalització d'aquelles.  
  
3. S'enviaran, així mateix, els convenis que, pel seu import, no s'hagen remés a la Sindicatura de Comptes i que hagen sigut objecte de modificacions posteriors a la seua formalització quan, aïlladament o conjuntament, s'hi eleven els compromisos econòmics assumits per damunt dels límits assenyalats en l'article 1.a d'aquesta instrucció, incloent-hi la documentació relativa a les modificacions esmentades. La remissió, pel que fa al conveni original, s'efectuarà telemàticament, d'acord amb el que es preveu en l'apartat 1 d'aquest article. Respecte de la modificació o modificacions, s'aplicaran les disposicions de l'apartat 2 d'aquest.  
4. Quan es tracte d'ens del sector públic valencià de nivell autonòmic o multinivell, en el cas que hagen remés la informació relativa al conveni o les seues incidències al Registre de Convenis de la Generalitat, faran constar aquesta circumstància per mitjà del model de declaració responsable que conté l'aplicació informàtica a què es refereix l'article 4 d'aquesta instrucció, en substitució de la informació a què es refereixen els tres apartats anteriors d'aquest article, excepte la preceptiva memòria justificativa del conveni, que s'ha de remetre en tot cas.  
  
  
Article 7. Documentació que cal remetre amb periodicitat anual, una vegada conclòs l'exercici corresponent  
1. Els ens del sector públic valencià i les seues entitats dependents remetran anualment una relació certificada, comprensiva de tots els convenis que hagen formalitzat en l'exercici anterior, independentment del seu import. Els organismes i les entitats del sector públic local dependents d'una altra entitat local remetran les seues relacions de convenis integrades en les de l'entitat de la qual depenen.  
  
2. La relació anual de convenis es remetrà abans que concloga el mes de febrer de l'exercici següent al qual es referisca, a través de les aplicacions informàtiques a què es refereixen els articles 4 i 5 d'aquesta instrucció.  
3. La informació sobre els convenis contindrà les dades que es determinen en les aplicacions informàtiques que s'esmenten en els articles 4 i 5 d'aquesta instrucció, entre altres les relatives a les entitats participants, objecte, compromisos assumits, data de formalització i termini de vigència.  
4. En el cas que no s'hagen subscrit convenis, es farà constar aquesta circumstància per mitjà de la comunicació negativa que aquestes aplicacions contenen.  
5. A l'efecte d'uniformar el criteri que cal seguir en la inclusió dels convenis en la relació anual esmentada, s'atendrà l'any de la seua formalització, per la qual cosa la relació certificada ha de comprendre tots els convenis que s'hagen formalitzat en l'exercici de referència, encara que les actuacions que hagen de realitzar les entitats signants per al seu compliment es duguen a terme en exercicis posteriors.  
  
6. Les relacions certificades han de contindre exclusivament els convenis originals. Les incidències que es produïsquen durant l'execució (modificacions, pròrrogues, variacions de terminis, etc.) seran objecte de comunicació posterior a la Sindicatura de Comptes, en els termes assenyalats en l'article 6, apartats 2, 3 i, si és el cas, 4 d'aquesta instrucció.  
7. Quan es tracte d'ens del sector públic valencià de nivell autonòmic o multinivell, en el cas que no hagen subscrit cap conveni diferent dels que hagen remés al Registre de Convenis de la Generalitat, faran constar aquesta circumstància a través del model de declaració responsable que conté l'aplicació informàtica a què es refereix l'article 4 d'aquesta instrucció, en substitució de la relació certificada anual a què es refereix l'apartat 1 d'aquest article.  
  
Article 8. Sol·licitud de documentació  
Amb independència de la informació i documentació assenyalada en els articles anteriors, la Sindicatura de Comptes de la Comunitat Valenciana podrà requerir l'enviament de qualsevol altra documentació addicional en relació amb els convenis anteriorment identificats o amb qualsevol altre inclòs en la relació anual dels convenis formalitzats o que haja hagut d'incorporar-s'hi. L'entitat requerida ha de facilitar la informació i documentació sol·licitada, en compliment de la col·laboració deguda tal com preveu l'article 11.U.a de la Llei 6/1985, d'11 de maig, de Sindicatura de Comptes. Aquesta sol·licitud ha de ser atesa en els termes i terminis establits a aquest efecte.  
  
Article 9. Quantia dels convenis  
S'entendrà per compromisos econòmics assumits, a l'efecte de determinar la quantia dels convenis, l'import total de les aportacions financeres que es comprometen a realitzar el conjunt dels subjectes que subscriuen el conveni, independentment de l'aportació assignada al remitent de la documentació.  
  
Article 10. Requisits de l'enviament  
El procediment de remissió telemàtica dels convenis s'ajustarà als estàndards previstos en la Llei 39/2015, d'1 d'octubre, del procediment administratiu comú de les administracions públiques, i les normes que la despleguen.  
  
  
DISPOSICIÓ FINAL  
  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.